Inger Støjberg (V), 2010-11-16:
Forsikrede ledige skal i stedet kunne modtage arbejdsløshedsdagpenge fra første ledighedsdag, og alle arbejdsgivere skal bidrage kollektivt til finansieringen af dagpengesystemet ved et arbejdsgiverbidrag.
Det er rigtigt nok, at ordningen bl.a. er indført for at lade arbejdsgiverne bidrage til finansieringen af ledigheden i forbindelse med afskedigelser, hjemsendelser m.v., men det er ikke alene det, der er formålet med ordningen.
Hovedformålet med G-dags-ordningen er at øge virksomhedernes incitament til at planlægge arbejdet, så behovet for afskedigelser og hjemsendelser reduceres.
G-dags-ordningen har således et adfærdsregulerende formål, og den dygtige arbejdsgiver, der gør en indsats for at planlægge arbejdet på sin virksomhed, skal jo ikke bøde for, at andre ikke gør det.
Regeringen går altså ikke ind for kollektiv afstraffelse.
Undersøgelser viser, at ordningen har virket efter hensigten.
Der er ikke belæg for at sige, at G-dags-ordningen forhindrer korterevarende ansættelser, der i stedet erstattes af tvungent overarbejde.
Tværtimod viser undersøgelser, at G-dags-ordningen har medvirket til, at arbejdsgiverne har ændret adfærd, bl.a. er brugen af midlertidige hjemsendelser reduceret markant.
Det synes regeringen er positivt.
Dermed ikke være sagt, at regeringen ikke er opmærksom på, at der er nogle udfordringer i den nuværende ordning.
Arbejdsgiverorganisationerne har fremført, at ordningen er administrativt besværlig, og a-kasserne har anført, at mange af deres medlemmer ikke får de G-dage, som de har krav på, og at ordningen også er en administrativ udfordring for a-kasserne.
Jeg mener ikke, at disse udfordringer skal imødegås med en urimelig løsning som den, Enhedslisten foreslår.
Som led i min afbureaukratiseringskampagne overvejer jeg, om det er muligt at nå frem til nogle bedre, mere brugbare og gennemtænkte løsninger, hvor f.eks. muligheden for anvendelse af e-indkomst tænkes ind.
Enhedslistens forslag er i sin struktur uretfærdigt, og det understøtter ikke den planlæggende og strukturerende adfærd, som vi efterspørger hos virksomhederne.
Enhedslistens forslag vil fjerne hovedformålet med ordningen, og det er ikke nogen brugbar løsning.
Hertil kommer, at det ganske enkelt vil koste masser af penge at afskaffe ordningen.
Forslaget er således ikke kun urimeligt, men også dyrt.
Enhedslisten forudsætter, at en afskaffelse af ordningen kun – i gåseøjne – vil betyde en merudgift på dagpenge på knap 300 mio. kr., men man skal også være meget opmærksom på det adfærdsregulerende element, som ordningen jo netop har.
Da G-dags-ordningen blev indført med bare én G-dag, bliver det skønnet, at ordningen ville medføre mindreudgifter til arbejdsløshedsdagpenge på det, der i dag svarer til næsten 900 mio. kr.
Ordningen er nu udvidet til tre G-dage, og den samlede mindreudgift til dagpenge er som følge heraf lige under 300 mio. kr.
Det er således i høj grad tydeligt, at arbejdsgiverne rent faktisk har ændret adfærd, som vi også håbede.
Jeg må derfor gentage her til sidst, at regeringen ikke støtter Enhedslistens forslag.
Det er afgørende for regeringen, at arbejdsudbuddet øges, og at så mange som muligt kommer væk fra passiv forsørgelse og i beskæftigelse.
For enlige forsørgere, der har været ledige i lang tid, kan det være særlig vanskeligt at vende tilbage til arbejdsmarkedet.
I mange tilfælde vil der kun være en lille økonomisk fordel ved at tage et arbejde, bl.a. fordi de mister boligstøtte eller helt eller delvis deres friplads i daginstitutionen, når de får et job.
Regeringen prøver at finde nye metoder til at øge arbejdsstyrken og modvirke langtidsledighed.
Det er i det lys, man skal se det 2-årige forsøg med en jobpræmie til enlige forsørgere, som regeringen nu foreslår.
Målgruppen for forsøget er enlige forsørgere, der har været ledige i et år, og som var enlige den 2. august 2010.
Disse personer vil i en forsøgsperiode, som løber fra 2011 og til og med 2012, kunne få en jobpræmie på op til 600 kr. om måneden, hvis de kommer i job eller starter selvstændig virksomhed.
Jobpræmieordningen vil blive evalueret efter forsøgets udløb.
Herefter vil der så blive taget stilling til, hvordan erfaringerne med forsøget kan bruges fremover.